**ՈՐՈՇՈՒՄ**

**Քրեական գործով վարույթը կարճելու և քրեական հետապնդումը դադարեցնելու մասին**

**31 մայիսի 2018թ. ք.Վեդի**

Վեդիի քննչական բաժնի ավագ քննիչ Ս.Զոհրաբյանս, քննարկելով վարույթումս քննվող թիվ 26170617 քրեական գործի նյութերը,

**Պարզեցի՝**

2017թ. հոկտեմբերի 28-ին Արարատ քաղաքի անչափահաս բնակչուհի, 14.01.2004թ. ծնված Անժելա Հակոբի Մուրադյանը ոստիկանության Արարատի բաժնում հաղորդում է տվել այն մասին, որ 2017թ. հոկտեմբերի 27-ին՝ ժամը 15:00-ի սահմաններում, Արարատ քաղաքի ավտոբուսների կայանի մոտից Սերոբ Գրիգորյանն իր ձեռքից քաշելով տարել է Արարատ քաղաքի սարի տակի կիսակառույց շինություն, որտեղ պահել է իրեն և հոկտեմբերի 27-ի լույս 28-ի գիշերը իր կամքին հակառակ սեռական հարաբերություն ունեցել իր հետ:

Ա.Մուրադյանի հաղորդման հիման վրա ոստիկանության Արարատի բաժնում նախապատրաստվել են նյութեր:

Նյութերի նախապատրաստման ընթացքում նշանակվախ դատաբժշկական փորձաքննության թիվ 0239 եզրակացության համաձայն՝ Անժելա Մուրադյանի ստացած մարմնական վնասվածքները՝ աջ դաստակի թիկնային մակերեսին երրորդ ոսկրի պրոյեկցիայով, աջ դաստակի թիկնային մակերեսին առաջին ոսկրի պրոյեկցիայով, ձախ դաստակի 2-րդ մատի միջին կոճի շրջանում, ձախ դաստակի 1-ին մատի մոտակա կոճի շրջանում քերծվածքների, աջ ազդրի միջին երրորդականի դրսային մակերեսի արյունազեղման ձևով պատճառվել են բութ, կոշտ առարկաներով կամ գործիքներով, քերծվածքները հնարավոր է նաև որոշմամբ և փորձաքննվողի կողմից ներկայացված ժամանակին, իսկ այունազեղումը ունի առաջացման 4-5 և ավելի օրերի վաղեմություն, որոնք ինչպես միասին, այնպես էլ առանձին-առանձին վերցված առողջությանը թեթև վնաս պատճառելու հատկանիշներ չեն պարունակում: Ա.Մուրադյանի կուսաթաղանթի անատոմիական ամբողջականությունը խախտված չէ՝ կույս է, և ելնելով վերջինիս կուսաթաղանթի անատոմիական առանձնահատկությունից քիչ հավանական է, սակայն չի բացառվում սեռական հարաբերությունը առանց վերջինիս կուսաթաղանթի ամբողջականության խախտման: Ա.Մուրադյանի բերանից, հեշտոցից և հետանցքից վերցված քսուկներում և խծուծներում սերմնաէակներ չեն հայտնաբերվել: Ա.Մուրադյանի հետանցքի շրջանում դեպքի վաղեմությանը համապատասխանող մարմնական վնասվածքների օբյեկտիվ հատկանիշներ չեն հայտնաբերվել:

Դատաբժշկական փորձաքննության թիվ 0242 փորձագետի եզրակացության համաձայն՝ Սերոբ Գրիգորյանի ստացած մարմնական վնասվածքները՝ որովայնի առաջային մակերեսի ձախ թուլակողմի, ստորկրծոսկրային շրջանի քերծվածքների ձևով հասցվել են բութ, կոշտ առարկայով/ներով/ կամ գործիքով/ներով/, չի բացառվում ստացվեին նաև քննվողի կողմից փորձաքննությանը ներկայացված դեպքի հանգամանքներում և ժամանակին, որոնք առողջությանը թեթև վնաս պատճառելու հատկանիշներ չեն պարունակում:

Դատակենսաբանական և հետքաբանական համալիր փորձաքննության թիվ 17-2478 եզրակացության համաձայն՝ փորձաքննությանը ներկայացված Ա.Մուրադյանի ժակետի, տաբատի, միջադիրի, կանաչ վարտիքի վրա տեղակայված կասկածելի հետքերում հաստատվել է արյան առկայություն, որը պատկանում է մարդու և առաջացել է ըստ արյան ABO իզոշճաբանական համակարգի A խմբի արյուն ունեցող որևէ անձից կամ անձանցից, այդ թվում կարող էր առաջանալ ինչպես Ա.Մուրադյանից, այնպես էլ Ս.Գրիգորյանից: Փորձաքննությանը ներկայացված Ա.Մուրադյանի տաբատի, միջադիրի, կանաչ վարտիքի վրա տեղակայված կասկածելի հետքերում <<SERATEC PSA>> թեստով՝ հաստատվել է սերմնահյութի առկայություն, որը պատկանում է մարդու և առաջացել է ըստ արյան ABO իզոշճաբանական համակարգի A խմբի արյուն ունեցող որևէ անձից կամ անձանցից, այդ թվում կարող էր առաջանալ Ս.Գրիգորյանից: Փորձաքննությանը ներկայացված Ա.Մուրադյանի ժակետի վրա տեղակայված կասկածելի հետքում <<SERATEC PSA>> թեստով սերմնահյութ չի հայտնաբերվել: Փորձաքննությանը ներկայացված Ա.Մուրադյանի անթև մայկայի, կրծքկալի վրա <<Հեմո-ֆան>> թեստ ժապավենով արյուն չի հայտնաբերվել: Փորձաքննությանը ներկայացված Ա.Մուրադյանի մանուշակագույն վերնազգեստի, սպորտային տաբատի, սպորտային կոշիկների վրա մանրակրկիտ զննությամբ կասկածելի հետքեր չեն հայտնաբերվել: Փորձաքննութանը ներկայացված Ա.Մուրադյանի սպորտային անդրավարտիքի վրա առկա պատռվածքը առաջացել է արտացցված եզր ունեցող առարկայի հետ փոխազդեցության մեջ մտնելու, կպչել-ձգելու հետևանքով, իսկ մյուս հագուստների հետազոտությամբ վնասվածքներ չեն հայտնաբերվել:

Դեպքի առթիվ 03.11.2017թ. ոստիկանության Արարատի բաժնում ՀՀ քրեական օրենսգրքի 138-րդ հոդվածի 3-րդ մասի 2-րդ կետով հարուցվել է թիվ 26170617 քրեական գործը:

10.11.2017թ. թիվ 26170617 քրեական գործն ընդունվել է Վեդիի քննչական բաժնի վարույթ:

Նախաքննության ընթացքում տուժող Անժելա Մուրադյանը ցուցմունք է տվել այն մասին, որ 2017թ. օգոստոսի վերջերին` կոնկրետ օրը չի հիշել, Արարատ քաղաքում ծանոթացել և ընկերություն է արել Արմավիրի մարզի Դալարիկ գյուղի բնակիչ Սերոբ Աբրահամի Գրիգորյանի հետ: Շփվելու ընթացքում Ս.Գրիգորյանին տեղեկացրել է, որ 13 տարեկան է: 2017թ. հոկտեմբերի 27-ին՝ ժամը 14:40-ի սահմաններում, Ս.Գրիգորյանի հետ հանդիպել են Արարատ քաղաքի Շահումյան փողոցում, Ս.Գրիգորյանն իր ձեռքից բռնելով չի քաշել, իր կամքին հակառակ այլ վայր չի տեղափոխել, այլ ընդհանուր համաձայնության գալով՝ միասին իր կամքով գնացել են Մուրացան փողոցի վերջնամասում գտնվող կիսակառույց շինություն և գիշերը մնացել այնտեղ: Ժամը 02-ի սահմաններում Սերոբ Գրիգորյանը ցանկություն է հայտնել իր հետ սեռական հարաբերություն ունենալ, ինքը մերժել է, որից հետո Ս.Գրիգորյանը բռնություն գործադրելով, այն է՝ իր ձեռքերը բռնելով և ջերմություն ունենալու հետևանքով դիմադրել չկարողանալու հանգամանքը օգտագործելով, իջեցրել է իր տաբատն ու վարտիքը, որից հետո իր կամքին հակառակ սեռական հարաբերություն է ունեցել իր հետ:

25.12.2017թ. որոշում է կայացվել Սերոբ Գրիգորյանին ՀՀ քրեական օրենսգրքի 138-րդ հոդվածի 3-րդ մասի 2-րդ կետով որպես մեղադրյալ ներգրավվելու մասին այն արարքի համար, որ նա 2017թ. հոկտեմբերի 28-ին՝ ժամը 02-ի սահմաններում, Արարատ քաղաքի Մուրացան փողոցի վերջնամասում գտնվող կիսակառույց շինությունում 14 տարին չլրացած՝ 2004թ. հունվարի 14-ին ծնված Անժելա Հակոբի Մուրադյանի կամքին հակառակ, վերջինիս նկատմամբ բռնություն գործադրելով և անօգնական վիճակն օգտագործելով՝ սեռական հարաբերություն է ունեցել նրա հետ: Այսպես.

2017թ. հոկտեմբերի 27-ին՝ ժամը 14.40-ի սահմաններում, Սերոբ Գրիգորյանը Արարատ քաղաքի Շահումյան փողոցում տեղակայված Պ.Սևակի անվան թիվ 2 դպրոցի մոտակայքում հանդիպել է իր ընկերուհի Անժելա Մուրադյանին: Վերջինիս հետ գնացել են Արարատ քաղաքի Մուրացան փողոցի վերջնամասում գտնվող կիսակառույց շինություն և 2017թ. հոկտեմբերի 27-ի ժամը 15:00-ից մինչև հոկտեմբերի 28-ի ժամը 08.30-ն ընկած ժամանակահատվածում մնալով նշված շինությունում՝ հոկտեմբերի 28-ի ժամը 02:00-ի սահմաններում Սերոբ Գրիգորյանը ցանկություն է հայտնել սեռական հարաբերություն ունենալ Անժելա Մուրադյանի հետ, սակայն վերջինս հրաժարվել է և թույլ չի տվել: Դրանից հետո Սերոբ Գրիգորյանը 14 տարին չլրացած Անժելա Մուրադյանի կամքին հակառակ, վերջինիս նկատմամբ բռնություն գործադրելով և նրա անօգնական վիճակն օգտագործելով, այն է՝ ձեռքերը բռնելով և ջերմություն ունենալու պատճառով նրա թույլ լինելու հանգամանքն օգտագործելով նրան ստիպողաբար պառկեցրել է նշված շինությունում գտնվող քարին, այնուհետև ինքն էլ պառկել է նրա վրա և Անժելա Մուրադյանի կամքին հակառակ մեկ անգամ սեռական հարաբերություն է ունեցել նրա հետ:

25.12.2017թ. Ս.Գրիգորյանին հայտնաբերելու համար հայտարարվել է հետախուզում, նույն օրը նրա նկատմամբ Արարատի և Վայոց Ձորի մարզերի ընդհանուր իրավասության դատարանի որոշմամբ որպես խափանման միջոց է ընտրվել կալանավորումը 2 ամիս ժամկետով:

26.12.2017թ. Արարատի և Վայոց Ձորի մարզերի ընդհանուր իրավասության դատարանի որոշմամբ 6 ամիս ժամանակով՝ մինչև 2018թ. հունիսի 26-ը, թույլատրվել է վերահսկել մեղադրյալ Սերոբ Գրիգորյանի՝ Արմավիրի մարզի Դալարիկ գյուղի Մյասնիկյան փողոցի թիվ 15 տան հասցեով ստացվող նամակները, հեռագրերը, փոստածանրոցները, ծանրոցները, փոխանցումները, ֆաքսով և էլեկտրոնային փոստով հաղորդումները:

27.12.2017թ. քրեական գործով վարույթը կասեցվել է՝ մեղադրյալ Սերոբ Գրիգորյանի կողմից քննությունից թաքնվելու հիմքով:

17.04.2018թ. ոստիկանության Արարատի բաժնից գրություն է ստացվել այն մասին, որ ոստիկանության Արարատի բաժնի ծառայողների կողմից ձեռնարկված օպերատիվ-հետախուզական միջոցառումների արդյունքում հետախուզվող, մեղադրյալ Սերոբ Աբրահամի Գրիգորյանը 17.04.2018թ.՝ ժամը 02.30-ին, Արմավիրի մարզի Բամբակաշատ գյուղի 17/5 տնակ 1 հասցեից հայտնաբերվել և բերման է ենթարկվել ոստիկանության Արարատի բաժին:

Նույն օրը քրեական գործով վարույթը վերսկսվել է և Սերոբ Գրիգորյանին մեղադրանք է առաջադրվել ՀՀ քրեական օրենսգրքի 138-րդ հոդվածի 3-րդ մասի 2-րդ կետով:

Առաջադրված մեղադրանքում Ս.Գրիգորյանն իրեն մեղավոր չի ճանաչել և ցուցմունք է տվել այն մասին, որ 2017թ. կեսերին՝ ամիսը և օրը չի հիշել, Արարատ քաղաքում գտնվող հանրակացարանում մի քանի օր մնալու ընթացքում ծանոթացել և ընկերություն է արել նույն հանրակացարանի 13-ամյա բնակչուհի Անժելա Մուրադյանի հետ: 2017թ. հոկտեմբերի 27-ին՝ ժամը 12-ի սահմաններում, գնացել է Արարատ քաղաքի Պարույր Սևակի անվան դպրոց, որտեղ ժամը 14-ի սահմաններում հանդիպել է Ա.Մուրադյանին, և վերջինիս առաջարկով զրուցելով գնացել են ինչ-որ կիսակառույց շինություն, որտեղ մնացել են գիշերը Ա.Մուրադյանի ցանկությամբ: 2017թ. հոկտեմբերի 28-ին՝ ժամը 02-ի սահմաններում, այդ կիսակառույց շինությունում ինքը սեռական հարաբերություն է ունեցել Անժելա Մուրադյանի հետ վերջինիս համաձայնությամբ և նրա կամքով: Բացի այդ՝ Ս.Գրիգորյանը հայտնել է, որ 2016թ. աշնանը՝ կոնկրետ ամիսը և օրը չի հիշել, Վրաստանի Հանրապետությունում գտնվելու ընթացքում ինքը կորցրել է անձնագիրը և ՀՀ է վերադարձել <<Բավրա>> սահմանային անցակետից շուրջ 4-5 կմ հեռու գտնվող դաշտերով, որից հետո 2017թ. նոյեմբեր ամսվա վերջերին կրկին նույն ճանապարհով գնացել է Վրաստանի Հանրապետություն, որտեղ մորեղբայր՝ Ռոման Սուխառուկովից տեղեկանալով, որ գտնվում է հետախուզման մեջ, առանց անձնագրի, դաշտերով նույն ճանապարհով 2018թ. ապրիլի 15-ին վերադարձել է ՀՀ:

19.04.2018թ. առերես հարցաքննվել են տուժող Ա.Մուրադյանը և մեղադրյալ Ս.Գրիգորյանը, որի ընթացքում Ա.Մուրադյանը հայտնել է Ս.Գրիգորյանի հետ սեռական հարաբերություն է ունեցել իր կամքով, իսկ այն, որ նախկինում հայտնել է, որ իբր Ս.Գրիգորյանն իր կամքին հակառակ է սեռական հարաբերություն ունեցել իր հետ, պատճառաբանել է, որ իրեն թողնել հեռանալու պատճառով ինքը Ս.Գրիգորյանից վիրավորված է եղել և այդ պատճառով է նման ցուցմունքներ տվել:

Նույն օրը լրացուցիչ հարցաքննվել է տուժող Ա.Մուրադյանը, ով ցուցմունք է տվել, որ իրեն թողնելու և հեռանալու պատճառով Ս.Գրիգորյանից վիրավորված լինելու հանգամանքով պայմանավորված ինքը նախկինում հայտնել է, որ Ս.Գրիգորյանն իր հետ սեռական հարաբերություն է ունեցել իր կամքին հակառակ: Իրականում ինքը ցանկացել է Ս.Գրիգորյանի հետ սեռական հարաբերություն ունենալ և իր իսկ կամքով էլ նրա հետ սեռական հարաբերություն է ունեցել:

Տուժող Անժելա Մուրադյանի օրինական ներկայացուցիչ Եվա Գեղամի Մուրադյանը ցուցմունք է տվել այն մասին, որ թեպետ նախկինում Անժելա Մուրադյանից տեղեկացել է, որ Սերոբ Գրիգորյանը նրա հետ սեռական հարաբերություն է ունեցել նրա կամքին հակառակ, սակայն ինքը դրան չի հավատացել, իսկ Ս.Գրիգորյանի հետ առերես հարցաքննությունից հետո դստեր պահվածքից եկել է այն եզրահանգման, որ նա նախկինում իրականությունը չի հայտնել:

Վկա Վարդուհի Նշանի Սարգսյանը ցուցմունք է տվել այն մասին, որ 2017թ. աշնանը՝ ամիսը և օրը չի հիշել, իր թոռ Սերինեն ամուսնու և վերջինիս եղբայր Սերոբ Գրիգորյանի հետ մոտ 20 օր մնացել են իր տանը: Ինքը տեղյակ է եղել, որ Սերոբ Գրիգորյանը սիրահարված է եղել իր հարևանուհի Անժելա Հակոբյանին, սակայն նրանց կողմից իրար հետ սեռական հարաբերություն ունենալու վերաբերյալ որևէ տեղեկություն չի ունեցել:

Դատաբժշկական փորձաքննությամբ հայտնաբերված մարմնական վնասվածքների վերաբերյալ Անժելա Մուրադյանը լրացուցիչ ցուցմունքով հայտնել է, որ հնարավոր է՝ կոճերի վնասվածքը ստացած լինի դեպքի օրը հագուստն ուղղելիս, երբ ձեռքը քսվել է հետևի պատին, իսկ աջ ազդրի վնասվածքը չի հիշել երբ և ինչ հանգամանքներում է ստացել:

Սերոբ Գրիգորյանը լրացուցիչ ցուցմունքով հայտնել է, որ դատաբժշկական փորձաքննությամբ իր վրա հայտնաբերված մարմնական վնասվածքները ստացել է դեպքի օրը քարին քնելու հետևանքով: Ս.Գրիգորյանը և Ա.Մուրադյանը հայտնել են, որ դեպքի օրը միմյանց չեն հարվածել և մարմնական վնասվածքներ չեն պատճառել:

Սերոբ Աբրահամի Գրիգորյանի կողմից ՀՀ պետական սահմանը ապօրինի հատելու դեպքի առթիվ 31.05.2018թ. Վեդիի քննչական բաժնում ՀՀ քրեական օրենսգրքի 329-րդ հոդվածի 1-ին մասով հարուցվել է թիվ 26102618 քրեական գործը:

Այսպիսով՝ քրեական գործով ձեռք բերված ապացույցները վերաբերելիության, թույլատրելիության, իսկ ամբողջ ապացույցներն իրենց համակցությամբ` գործի լուծման համար բավարարության տեսանկյունից գնահատելով՝ պետք է հիմնավորված համարել այն, որ 2000թ. մարտի 1-ին ծնված Սերոբ Աբրահամի Գրիգորյանը 2017թ. հոկտեմբերի 28-ին՝ ժամը 02-ի սահմաններում, այսինքն՝ դեռևս 18 տարեկանը չլրացած, Արարատ քաղաքի Մուրացան փողոցի վերջնամասում գտնվող կիսակառույց շինությունում սեռական հարաբերություն է ունեցել ակնհայտ 16 տարին չլրացած, 2004թ. հունվարի 14-ին ծնված Անժելա Հակոբի Մուրադյանի հետ՝ վերջինիս կամքով:

ՀՀ քրեական օրենսգրքի 138-րդ հոդվածը պատասխանատվություն է նախատեսում բռնաբարության՝ տղամարդու կողմից կնոջ հետ սեռական հարաբերություն ունենալու համար՝ նրա կամքին հակառակ, վերջինիս կամ այլ անձի նկատմամբ բռնություն գործադրելով կամ դա գործադրելու սպառնալիքով կամ կնոջ անօգնական վիճակն օգտագործելով: Սույն հանցագործության սուբյեկտը 14 տարին լրացած արական սեռի ներկայացուցիչն է, իսկ օբյեկտը իգական սեռի ներկայացուցչի սեռական ազատությունը: Սուբյեկտիվ կողմից հանցագործությունը դրսևորվում է ուղղակի դիտավորությամբ, այն է՝ անձը հասկանում է, որ տուժողի կամքին հակառակ` նրա նկատմամբ բռնության գործադրմամբ նրա հետ մտնում է սեռական հարաբերության մեջ, իսկ օբյեկտիվ կողմը, որն ունի կառուցվածքային բարդ բնույթ, արտահայտվում է սեռական հարաբերությամբ և բռնություն գործադրելով, որոնցից և մեկի բացակայության դեպքում օբյեկտիվ կողմը, ինչպես նաև բռնաբարության հանցակազմը բացակայում է: Բռնաբարության հանցակազմի առկայության համար անհրաժեշտ է, որ մինչև բռնության գործադրումը կամ դրա ընթացքում կնոջ դրսևորած վարքագիծը վկայի տվյալ անձի հետ հարաբերության մեջ մտնելու նրա ցանկության բացակայության մասին: Սակայն քրեական գործով կատարված նախաքննությամբ պարզվել է, որ Ս.Գրիգորյանը Ա.Մուրադյանի հետ սեռական հարաբերություն է ունեցել վերջինիս կամքով, Ս.Գրիգորյանը Ա.Մուրադյանի կամ այլ անձի նկատմամբ բռնություն կամ դա գործադրելու սպառնալիքով կամ Ա.Մուրադյանի անօգնական վիճակն օգտագործելով սեռական հարաբերություն չի ունեցել նրա հետ, հետևաբար Ս.Գրիգորյանի նկատմամբ ՀՀ քրեական օրենսգրքի 138-րդ հոդվածի 3-րդ մասի 2-րդ կետով քրեական հետապնդումը ենթակա է դադարեցման՝ նրա արարքում հանցակազմ չլինելու հիմքով:

ՀՀ քրեական օրենսգրքի 141-րդ հոդվածը պատասխանատվություն է նախատեսում տասնութ տարին լրացած անձի կողմից ակնհայտ տասնվեց տարին չլրացած անձի հետ սեռական հարաբերության կամ սեքսուալ բնույթի գործողություններ կատարելու համար: Ինչպես ուղղակիորեն բխում է հոդվածի դիսպոզիցիայից, քննարկվող հանցագործության սուբյեկտ կարող է լինել 18 տարին լրացած մեղսունակ ֆիզիկական անձը, մինչդեռ քրեական գործով կատարված նախաքննությամբ պարզվել է, որ Անժելա Մուրադյանի հետ սեռական հարաբերություն ունենալու ժամանակ Ս.Գրիգորյանի 18 տարին լրացած չի եղել, այսինքն՝ բացակայում է հանցակազմի տարրերից մեկը՝ սուբյեկտը, որպիսի հանգամանքներից ելնելով Սերոբ Գրիգորյանի նկատմամբ ՀՀ քրեական օրենսգրքի 141-րդ հոդվածով քրեական հետապնդում չի կարող իրականացվել՝ արարքում հանցակազմ չլինելու հիմքով:

Ինչ վերաբերվում է Անժելա Մուրադյանի կողմից ոստիկանության Արարատի բաժնում հաղորդում տալիս ակնհայտ սուտ մատնություն կատարելուն, ապա ՀՀ քրեական օրենսգրքի 333-րդ հոդվածը պատասխանատվություն է նախատեսում հանցագործության մասին սուտ մատնություն կատարելու համար, եթե անձը գործել է` գիտակցելով, որ իր տրամադրած տեղեկատվությունը կեղծ է: Մեջբերված հոդվածը ներառված է ՀՀ քրեական օրենսգրքի «Արդարադատության դեմ ուղղված հանցագործությունները» վերտառությամբ գլուխ 21-ում: Քննարկվող հոդվածով նախատեսված հանցագործությունը արդարադատության դեմ ուղղված հանցագործություն է, որը խաթարում է իրավապահ մարմինների բնականոն գործունեությունը, որոնք հարկադրված են լինում ուժեր ու միջոցներ վատնել չկատարված հանցագործության բացահայտման համար կամ կատարված հանցագործությունը քննելիս ընթանալ սխալ ուղիով: Վերջինս կարող է հանգեցնել անմեղ անձանց նկատմամբ քրեական հետապնդում իրականացնելուն, նրանց իրավունքների անհիմն սահմանափակումների: Այսպիսով, սուտ մատնության հիմնական անմիջական օբյեկտը արդարադատության բնականոն իրականացմանն ուղղված հասարակական հարաբերություններն են, իսկ լրացուցիչ անմիջական օբյեկտը՝ անձանց իրավունքներն ու օրինական շահերը: Հանցագործության օբյեկտիվ կողմը կարող է դրսևորվել երկու ձևով: Առաջին դեպքում հանցավորը հայտնում է տեղի չունեցած հանցագործության մասին: Այս դեպքում արարքը քննարկվող հոդվածով որակելու համար էական չէ հանցանքի կատարման մեջ որոշակի անձի մատնանշելու հանգամանքը: Երկրորդ դեպքում հանցավորը հայտնում է իրականում տեղի ունեցած հանցագործության մասին` մատնանշելով այնպիսի անձի, ով չի կատարել այն: Սուտ մատնությունը կարող է իրականացվել ինչպես գրավոր, այնպես էլ բանավոր: Քննարկվող հանցակազմն առկա է այն դեպքում, երբ երևակայական հանցագործության կամ հանցագործի մասին տեղեկությունները հաղորդվում են այն պետական մարմիններին, որոնք քրեական գործ հարուցելու իրավունք ունեն: Այլ մարմիններին նույնաբովանդակ տեղեկություններ հաղորդելը քննարկվող հանցակազմը չի առաջացնում: Քննարկվող հանցակազմը ձևական է. հանցագործությունը համարվում է ավարտված այն պահից, երբ հասցեատերը ստանում է հանցագործության կամ հանցավորի մասին կեղծ տեղեկությունները: Հանցագործության սուբյեկտիվ կողմը բնութագրվում է ուղղակի դիտավորությամբ. հանցավորը գիտակցում է, որ իր տրամադրած տեղեկատվությունը չի համապատասխանում իրականությանը, կեղծ է: Հանցագործության շարժառիթները կարող են ամենաբազմազանը լինել՝ վրեժ, խանդ և այլն: Բազմազան կարող են լինել նաև հետապնդվող նպատակները, օրինակ՝ անմեղին քրեական պատասխանատվության ենթարկելուն հասնելը, անձին վատաբանելը և այլն: Հանցագործության սուբյեկտ կարող է լինել 16 տարին լրացած մեղսունակ ֆիզիկական անձը:

Սույն գործով պարզվել է, որ Անժելա Մուրադյանը, գիտակցելով, որ իր տրամադրած տեղեկատվությունը կեղծ է, 2017թ. հոկտեմբերի 28-ին ոստիկանության Արարատի բաժնում հաղորդում է տվել այն մասին, որ 2017թ. հոկտեմբերի 27-ին՝ ժամը 15:00-ի սահմաններում, Արարատ քաղաքի ավտոբուսների կայանից մոտից Սերոբ Գրիգորյանն իր ձեռքից քաշելով՝ տարել է Արարատ քաղաքի սարի տակի կիսակառույց շինություն, որտեղ պահել է իրեն և հոկտեմբերի 27-ի լույս 28-ի գիշերը իր կամքին հակառակ սեռական հարաբերություն է ունեցել իր հետ, այսինքն Անժելա Մուրադյանը կատարել է սուտ մատնություն՝ Սերոբ Գրիգորյանին մեղադրելով ծանր հանցագործություն կատարելու մեջ, սակայն հաշվի առնելով, որ Անժելա Հակոբի Մուրադյանի 16 տարին լրացած չի եղել ոստիկանության Արարատի բաժնում հաղորդում տալու ժամանակ, այսինքն՝ նա արարքը կատարելու պահին քրեական պատասխանատվության ենթարկելու՝ օրենքով նախատեսված տարիքին հասած չի եղել, ուստի նրա նկատմամբ ՀՀ քրեական օրենսգրքի 333-րդ հոդվածով քրեական հետապնդում չի կարող իրականացվել՝ արարքը կատարելու պահին քրեական պատասխանատվության ենթարկելու՝ օրենքով նախատեսված տարիքին հասած չլինելու հիմքով:

Բացի այդ՝ պետք է նշել, որ քրեական գործով կատարված նախաքննությամբ որևէ փաստական տվյալ ձեռք չի բերվել կիսակառույց շինությունում Ս.Գրիգորյանի կողմից Ա.Մուրադյանին ապօրինի ազատությունից զրկելու վերաբերյալ, ընդհակառակը կատարված նախաքննությամբ հիմնավորվել է, որ Ա.Մուրադյանը իր կամքով է գնացել նշված կիսակառույց շինություն, որտեղ գիշերը ևս մնացել է իր իսկ կամքով, ուստի սույն դրվագով Սերոբ Գրիգորյանի նկատմամբ ՀՀ քրեական օրենսգրքի 133-րդ հոդվածով քրեական հետապնդում չի կարող իրականացվել՝ հանցագործության դեպքի բացակայության հիմքով:

Ինչ վերաբերվում է դատաբժշկական փորձաքննությամբ Անժելա Մուրադյանի և Սերոբ Գրիգորյանի վրա հայտնաբերված առողջությանը թեթև վնաս պատճառելու հատկանիշներ չպարունակող մարմնական վնասվածքներին, ապա քրեական գործով կատարված նախաքննությամբ հիմնավորվել է, որ նրանք մարմնական վնասվածքները ստացել են քարերի վրա քնելու և դրանց քսվելու հետևանքով, ուստի սույն դրվագներում բացակայում է հանցագործության դեպքը:

ՀՀ քրեական դատավարության օրենսգրքի 35-րդ հադվածի 1-ին մասի համաձայն՝ << Քրեական գործ չի կարող հարուցվել և քրեական հետապնդում չի կարող իրականացվել, իսկ հարուցված քրեական գործի վարույթը ենթակա է կարճման, եթե՝ 1. Բացակայում է հանցագործության դեպքը, 2. Արարքի մեջ հանցակազմ չկա /…/9. անձն արարքը կատարելու պահին չի հասել քրեական պատասխանատվության ենթարկելու` օրենքով նախատեսված տարիքին>>:

ՀՀ քրեական դատավարության օրենսգրքի 35-րդ հոդվածի 3-րդ մասի համաձայն` քննիչը հայտնաբերելով քրեական գործի վարույթը բացառող հանգամանքներ, քրեական գործի մինչդատական վարույթի յուրաքանչյուր փուլում որոշում է կայացնում քրեական գործի վարույթը կարճելու կամ քրեական հետապնդումը դադարեցնելու մասին:

Ելնելով վերոգրյալից և ղեկավարվելով ՀՀ քրեական դատավարության օրենսգրքի 35-րդ հոդվածի 1-ին մասի 1-ին, 2-րդ և 9-րդ կետերով, նույն հոդվածի 3-րդ մասով, 55-րդ հոդվածի 4-րդ մասի 22-րդ և 28-րդ կետերով, 151-րդ հոդվածի 2-րդ մասով, 239-րդ հոդվածի 6-րդ մասով, 261-263-րդ և 290-րդ հոդվածներով,

**Ո Ր Ո Շ Ե Ց Ի`**

1. Թիվ 26170617 քրեական գործով վարույթը կարճել և

- Սերոբ Աբրահամի Գրիգորյանի /ծնված 01.03.2000թ., ազգությամբ հայ, ՀՀ քաղաքացի, չդատված, չամուսնացած, չի աշխատում, հաշվառված է Արմավիրի մարզի Դալարիկ գյուղի Մյասնիկյան 15 հասցեում/ նկատմամբ ՀՀ քրեական օրենսգրքի 138-րդ հոդվածի 3-րդ մասի 2-րդ կետով քրեական հետապնդումը դադարեցնել՝ նրա արարքում հանցակազմ չլինելու հիմքով:

- Սերոբ Աբրահամի Գրիգորյանի նկատմամբ ՀՀ քրեական օրենսգրքի 141-րդ հոդվածով քրեական հետապնդում չիրականացնել՝ նրա արարքում հանցակազմ չլինելու հիմքով:

- Սերոբ Աբրահամի Գրիգորյանի նկատմամբ ՀՀ քրեական օրենսգրքի 133-րդ հոդվածով քրեական հետապնդում չիրականացնել՝ հանցագործության դեպքի բացակայության հիմքով:

- Անժելա Հակոբի Մուրադյանի նկատմամբ ՀՀ քրեական օերնսգրքի 333-րդ հոդվածով քրեական հետապնդում չիրականացնել՝ արարքը կատարելու պահին քրեական պատասխանատվության ենթարկելու՝ օրենքով նախատեսված տարիքին հասած չլինելու հիմքով:

- Անժելա Մուրադյանի և Սերոբ Գրիգորյանի առողջությանը թեթև վնասի հատկանիշներ չպարունակող մարմնական վնասվածքներ ստանալու դրվագով քրեական հետապնդում չիրականացնել՝ հանցագործության դեպքի բացակայության հիմքով:

- Վերացնել Սերոբ Աբրահամի Գրիգորյանի նկատմամբ ընտրված՝ ստորագրություն չհեռանալու մասին խափանման միջոցը՝ դրա անհրաժեշտությունը վերանալու հիմքով:

- Վերացնել Սերոբ Գրիգորյանի՝ Արմավիրի մարզի Դալարիկ գյուղի Մյասնիկյան փողոցի թիվ 15 տան հասցեով ստացվող նամակների, հեռագրերի, փոստածանրոցների, ծանրոցների, փոխանցումների, ֆաքսով և էլեկտրոնային փոստով հաղորդումների վերահսկումը:

- 27.12.2017թ. որոշմամբ իրեղեն ապացույց ճանաչված քրեական գործով տուժող Անժելա Մուրադյանի հագին դեպքի ժամանակ եղած հագուստները՝ տաբատը, միջադիրը, կանաչ վարտիքը, սպորտային անդրավարտիքը սույն որոշման օրինականությունը ստուգվելուց հետո հանձնել սեփականատիրոջը՝ Անժելա Մուրադյանին:

2. Որոշման օրինակներն ուղարկել Անժելա Մուրադյանին, Եվա Մուրադյանին, Սերոբ Գրիգորյանին և նրա պաշտպանին՝ միաժամանակ պարզաբանելով, որ ՀՀ Քրեական դատավարության օրենսգրքի 263-րդ և 290-րդ հոդվածների համաձայն` որոշման հետ համաձայն չլինելու դեպքում սույն ծանուցումը ստանալուց 7 օրվա ընթացքում իրավունք ունեն այն բողոքարկել Արարատի մարզի դատախազին, դատախազը որոշումը ստանալու պահից 7 օրվա ընթացքում որոշում է կայացնում բողոքը մերժելու կամ բավարարելու մասին, և որոշման պատճեն անհապաղ ուղարկվում է բողոքը ներկայացնող անձին, այն ստանալու օրվանից մեկ ամսվա ընթացքում կարող են բողոքարկել դատարան, բողոքը դատավորի կողմից միանձնյա քննվում է այն ստանալու պահից տասն օրվա ընթացքում:

3. Որոշման օրինակը քրեական գործի հետ 24 ժամվա ընթացքում ուղարկել Արարատի մարզի դատախազություն` որոշման օրինականությունը ստուգելու համար:

**Ավագ քննիչ՝ Ս.Դ.Զոհրաբյան**